Коледни френски макарони ♥ christmas french macaroons
### Обожавам френски макарони и независимо дали са със или без празнична декорация, тези малки, сладки бижута са истинско тържество за сетивата. Както казаха чаветата  „ммм, трябва всеки ден да правим!!!”


### Да, ама не! Френски макарони, всеки ден! Не, мерси!


### Честно казано при първите ми опити с тях имах известни драми и ту се получаваха, ту пък нещо не им беше наред. Ето защо след всичките ми проучвания в мрежата и множество успешни и неуспешни опити установих, че за съвършен резултат, задължително трябва да се следват следните стъпки:


### 


* ### Използвайте белтъци, престояли от 3 до 5 дни в хладилник или 24 часа на стайна температура, разбира се, покрити със свежо фолио. В случай, че са от хладилника, извадете ги предварително, известно време преди да започнете с разбиването на белтъци за да се темперират.
* ### Винаги, ама винаги ползвайте както за белтъците, така и при разтопяването на шоколад чисти и абсолютно сухи купи. Една капчица вода и край. Всичко започва от начало.
* ### Ползвайте везна, тук количествата и пропорциите са от изключителна важност. Прецизност му е майката!
* ### Преди да измерите грамажа на белтъците ги минете през цедка. По този начин отстранявате всякакви ципи и случайно попаднали дребни черупки.
* ### Гореописаното важи и за бадемовото брашно. Първо пресейте брашното, тъй като то е по-грубо, с по-висока влажност и не винаги минава през сито (остатъците ползвайте за друг вид сладкиш). Пресейте необходимото количество, след което измерете грамажа и добавете към пудрата захар. Тази смес минете през сито още веднъж или два пъти. Трябва ви най-фината смес.
* ### Подгответе предварително тава или тави в които ще печете черупкие, като очертаете с молив върху хартия за печене кръгове с диаметър 3-4 см или използвайте силиконова подложка за макарони (там вече някой се е погрижил вместо вас). В случай, че използвате хартия, не забравяйте да обърнете хартията с графитеното очертание надолу, към тавата. В противен случай рискувате молива да остави следи по черупките. Вярвайте ми – така е, изпитано на собствен гръб!
* ### Когато пълните готовата смес, използвайте пош с кръгъл , по-широк накрайник. Всичко отново трябва да бъде изрядно сухо и чисто.
* ### При шприцоването на черупките за френски макарони, следвайте границите на очертаните кръгове и всичко ще бъде наред. Ще получете съвършено еднакви черупки.
* ### След като сте оформили черупките, тупнете тавата отдолу два – три пъти за да изкарате излишния въздух от макароните и оставете между 45 минути и час на стайна температура. Тази процедура ви подсигурява лека коричка, която пък гарантира, че макароните ви няма да се напукат по време на печене. В случай, че поръсвате повърхността  с какао, канела, портокалови корички или нещо друго, то правилния момент е след този престой, непосредствено преди печене.
* ### Не отваряйте фурната по никакъв начин по време на печене. Може да бъде фатално!
* ### Охладете леко готовите черупки първо в тавата, после внимателно отлепете от хартията и прехвърлете върху решетка за пълно охлаждане. Чак тогава може да нанасяте желания крем.


### [Коледни френски макарони ♥ christmas french macaroons](https://culinarywithme.com/wp-content/uploads/2016/12/french_macaroons_3_small.jpg)В общи линии това е, настройте се подходящо и се заредете с търпение, тъй като всичкото това чакане отнема време. За сметка на това, обаче, готовата продукция изчезва за има-няма 5 минути, но това е положението. ;) Ако успеете да си скриете някой и друг макарон за сутрешното кафе, ще бъдете щастливци!


### И така към рецептата!


### Предварително искам да кажа, че при мен крема дойде в повече. Това, обаче,  не е проблем, тъй като хлапетата го обожават, но ако вие не искате толкова голямо количество френски макарони, намалете наполовина съставките за него.


### **За черупките:**


### *за около 16 броя*


### 90 г престоял белтък, на стайна температура


### малка щипка сол


### 30 г захар на кристали


### 90 г бадемово брашно


### 200 г пудра захар


### сурово какао на прах, за поръсване


### **За пълнежа:**


### 200 г черен шоколад, нарязан на ситно


### 50 г масло


### ½ ч.л. канела на прах


### щипка джинджифил на прах


### ½ ч.л. ванилов екстракт


### 1 с.л. марсала


### [Коледни френски макарони ♥ christmas french macaroons](https://culinarywithme.com/wp-content/uploads/2016/12/french_macaroons_4_small.jpg)


### **Начин на приготвяне:**


### С помощтта на миксер или кухненски робот разбийте белтъците с щипката сол до пяна. При непрекъснато разбиване, добавете на 2-3 пъти захарта на кристали. Разбийте до получаването на твърди върхове.


### Прехвърлете белтъчната смес в суха купа и на 2-3 пъти добавете предварително пресятата смес с пудра захар и бадемово брашно. Внимателно разбъркайте с шпатула до получаването на лъскава, гладка смес.


### Прехвърлете получената смес в пош с кръгъл накрайник и оформете черупките върху предварително подготвена тава, застлана с хартия за печене.


### Тупнете тавата лекичко.


### Загрейте фурната на 150С.


### Оставете за 45 минути  до час на стайна температура за да се получи лека коричка.


### С помощта на сито или цедка поръсете по повърхността с какао и печете за 15 мин.


### Охладете по описания по-горе начин, а през това време подгответе крема.


### Разтопете шоколада и маслото на вода баня. Дръпнете от котлона и леко охладете.


### Добавете канелата и джинджифила и разбъркайте.


### Добавете ваниловия екстракт и марсалата и разбъркайте интензивно до получаването на  гладък, лъскав и изкушаващ крем.


### Охладете за 20 минути в хладилник и напълнете пош с кръгъл накрайник.


### Сглобете макароните, като ги слепите с крем и леко ги притиснете.


### Украсете със захарна декорация по желание. На мен ми се искаше да приличат на коледни играчи, та ползвах ситни, червени перли и снежинки, но ако тази идея не ви пасва ги оформете по ваш вкус.


### Ще се радвам да ми ги покажете! :)




---


### *Ако публикацията ви е харесала може да я споделите с приятелите си и не забравяйте да се абонирайте за новите статии в блога [тук](http://eepurl.com/cguvfd) или следете страничката във [facebook](https://www.facebook.com/culinarywithme/).*


### *За видео рецепти, може да се абонирате в [youtube канала на culinary with me](https://www.youtube.com/channel/uc1xpj1ve-zsonp1ch_zbwsa).*

